Muriel Spark
Muriel Spark er en skotsk forfatter. Hun debuterede som romanfatter i 1957 med The Comforters, men havde forinden udgivet lyrik, noveller og litteraturkritik. Hendes privatliv indebar skilsmisse fra en maniodepressiv ægtemand og et stadig vanskeligere forhold til deres fælles søn, som hun til sidst mistede kontakten med. Hun konverterede til katolicismen i 1954.
Muriel Sparks berømmelse skyldes især romanen The Prime of Miss Jean Brodie (1961, filmatiseret 1969), som også har fået et efterliv på scenen i flere dramatiseringer. Romanen foregår i 1930'erne, hvor hovedpersonen Jean Brodie har rejst i Mussolinis Italien. Hjemme i Skotland får hun ansættelse på en pigeskole, hvor hun gradvis opnår fatal kontrol over en gruppe piger, der har hende som idol. Romanen er med en stram komposition, sort humor, ironi, og en bemærkelsesværdig brug af flashforward et litterært mesterværk.
Spark nåede trods en omfattende produktion aldrig samme litterære højder som med The Prime of Miss Jean Brodie, men hun opbyggede især i Storbritannien en vis popularitet. Blandt de bedste romaner kan nævnes The Ballad of Peckham Rye (1960), som viser Sparks smag for det groteske og sorte. Desuden The Driver's Seat (1970, dansk Førersædet, 1971), der kan placeres under genren magisk realisme. Romanen foregår som flere af Sparks værker i Italien, hvor hun bosatte sig fra 1966. Blandt de sene værker kan fremhæves Aiding and Abetting (2000), en krimikomedie som fik international succes.